ToekomsVenster: 'n Opdrag om na die aarde om te sien | Maroela Media
Foto: Hanson Lu/Unsplash.com
Ons weet dat die hele skepping tot nou toe sug in die pyne van verwagting. – Rom. 8:22
"Voordat ek doodgaan gaan ek in die Hennopsrivier swem," sê James Barnes, direkteur van Hennops Revival, 'n organisasie sonder winsbejag wat hulle daarop toespits om die erg besoedelde Hennopsrivier te rehabiliteer. Per geleentheid is nie minder as 420 sakke rommel in sewe ure uit die rivier verwyder, nagenoeg 13 000 kg se gemors. Die onsmaaklike toedrag van sake veroorsaak dat die voortbestaan van visse, voëls, eende, ganse en vinke bedreig word. Inderdaad 'n lieflike en prysenswaardige inisiatief. Die vraag uiteraard is waar die vullis vandaan kom en wat daaraan gedoen kan word.
Opvoeding enersyds en bekwame en voldoende vullisverwydering is uiteraard van die belangrike dinge wat aangespreek moet word. Sonder egter om vingers te wys moet ons onsself afvra in watter mate ons op 'n verantwoordelike wyse met die omgewing omgaan.
Ek het 'n kleintjie dood aan die sigaretstompies, koeldrankblikkies en ander materiaal wat uit bewegende motors gegooi word. Mens kan jou egter die aggressie van oortreders op die hals haal as jy hulle teregwys. Mens het inderdaad 'n fyn aanvoeling vir die situasie nodig.
Voordat egter met ander gepraat word moet elke gelowige seker maak dat hy nie spreekwoordelik agter die deur staan nie. Konsekwente gedrag is noodsaaklik voordat jy ander tot beter optrede oproep.
Kinders van die Here het 'n reuagtige verantwoordelikheid om die aarde op te pas. Dit is die opdrag wat God aan Adam en Eva gegee het. Die aarde kreun letterlik en is in opstand oor die vernielsug en agterlosigheid waarmee mense, ja selfs Christene, optree. Die naaste oop erf is meermale 'n strategiese plekkie om my rommel te strooi, die sypaadjie is reeds vuil en nog 'n item sal nie 'n verskil maak nie.
Mag ons genade ontvang om dit wat ons ontvangs het, die mooi wêreld, met verantwoordelikheid op te pas.